นายกรัฐมนตรี มอบหมายทุกกระทรวง ดูแลค่าครองชีพประชาชน ลดภาระค่าใช้จ่ายในช่วงที่ราคาน้ำมันสูงขึ้น
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายกรัฐมนตรี ได้มอบหมายให้ทุกหน่วยงานที่เกี่ยวข้องกับการดูแลกลไกราคาสินค้าต่างๆ พิจารณาดำเนินแนวทางเพื่อดูแลค่าครองชีพของประชาชนในระยะนี้ ทำให้หลายหน่วยงานได้กำหนดมาตรการเพื่อช่วยเหลือประชาชนแล้ว โดยในส่วนของกระทรวงคมนาคม ได้ให้นโยบายช่วยลดค่าใช้จ่ายให้กับประชาชนในช่วงที่ราคาน้ำมันสูงขึ้น ซึ่งล่าสุดบริษัท ขนส่ง จำกัด หรือ บขส. ได้ขยายเวลาโครงการ “บขส.วิถีใหม่ห่างไกล Covid-19 ฉีดวัคซีน 2 เข็ม ลด 20 %” จนถึงวันที่ 30 พฤศจิกายน 2564 นอกจากนี้ นายกรัฐมนตรี ยังติดตามประเด็นที่จะกระทบต่อค่าครองชีพของประชาชนอย่างต่อเนื่อง ซึ่งรัฐบาลกำลังดำเนินหลายมาตรการคู่ขนาน ทั้งการทยอยเปิดประเทศรับนักท่องเที่ยวด้วยแนวทางที่รัดกุม การมีมาตรการช่วยแบ่งเบาค่าครองชีพ กระตุ้นการท่องเที่ยวและการให้หน่วยงานไม่ว่าจะเป็นกระทรวงพาณิชย์ คมนาคม เกษตรฯ พลังงานและหน่วยงานที่เกี่ยวข้องร่วมดูแลกลไกตลาดให้สมดุลระหว่างการดูแลประชาชน กับภาระของผู้ประกอบการ ให้ทุกส่วนของเศรษฐกิจฟื้นตัวไปด้วยกันได้